Document ID: 31986R0935

*****
ΚΑΝΟΝΙΣΜΟΣ (ΕΟΚ) αριθ. 935/86 ΤΟΥ ΣΥΜΒΟΥΛΙΟΥ
της 25ης Μαρτίου 1986
που τροποποιεί τον κανονισμό (ΕΟΚ) αριθ. 1594/83 περί της ενισχύσεως για τους ελαιούχους σπόρους
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 27 παράγραφος 3,
την πρόταση της Επιτροπής,
Εκτιμώντας:
ότι στον κανονισμό (ΕΟΚ) αριθ. 1594/83 (3), αναφέρονται λεπτομερώς οι αρχές που διέπουν τη χορήγηση της ενίσχυσης που αναφέρεται στο άρθρο 27 του κανονισμού αριθ. 136/66/ΕΟΚ·
ότι στον εν λόγω κανονισμό ορίζονται ειδικότερα οι υποχρεώσεις των κρατών μελών σχετικά με την ευθύνη του ελέγχου των σπόρων· ότι το Συμβούλιο πρέπει να προσδιορίσει την περίοδο κατά την οποία διενεργείται αυτός ο έλεγχος·
ότι η πείρα δείχνει ότι είναι αναγκαίο να διευκρινιστούν οι διαδικασίες αναγνώρισης των σπόρων· ότι, για το σκοπό αυτό, είναι αναγκαίο να θεσπισθεί ένα κοινοτικό πιστοποιητικό αποτελούμενο από δύο μέρη, εκ των οποίων το ένα θα αναφέρεται στην αναγνώριση των σπόρων και το άλλο στον προκαθορισμό της ενίσχυσης· ότι είναι επίσης αναγκαίο να καθορισθούν οι όροι έκδοσης των εν λόγω μερών του πιστοποιητικού και ειδικότερα η δυνατότητα καθυστέρησης της έκδοσης του πιστοποιητικού, ώστε να πραγματοποιηθούν όλοι οι έλεγχοι που ενδεχομένως είναι αναγκαίοι ·
ότι, δυνάμει του άρθρου 7 παράγραφος 2 του κανονισμού (ΕΟΚ) αριθ. 1594/83, κατά τον υπολογισμό του διορθωτικού ποσού της ενίσχυσης, που καθορίζεται εκ των προτέρων, πρέπει να λαμβάνεται υπόψη η τάση των τιμών των σπόρων· ότι, ωστόσο, εάν δεν μπορούν να προσδιοριστούν οι μελλοντικές τιμές της διεθνούς αγοράς, αυτό το διορθωτικό ποσό δεν μπορεί να προσδιορισθεί επακριβώς και ότι κατά συνέπεια είναι αναγκαίο να καθορισθεί το ύψος του διορθωτικού ποσού· ότι η πείρα έχει δείξει, σε περίπτωση ανώμαλης κατάστασης στην κοινοτική αγορά για τους ελαιούχους σπόρους, ότι είναια αναγκαίο να διασαφηνιστούν οι όροι για την αναστολή του προκαθορισμού της ενίσχυσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1594/83 τροποποιείται ως εξής:
1. Στο άρθρο 2 παράγραφος 1, προστίθεται το ακόλουθο εδάφιο:
«Ο έλεγχος αυτός διενεργείται από τη στιγμή κατά την οποία οι σπόροι εισέρχονται στην επιχείρηση μέχρι τη μεταποίησή τους για παραγωγή ελαίου ή για την ενσωμάτωσή τους σε ζωοτροφές ή μέχρι τη στιγμή που εγκαταλείπουν την επιχείρηση ως έχουν.»
2. Τα άρθρα 3 μέχρι 8 αντικαθίστανται από το ακόλουθο κείμενο:
«Άρθρο 3
1. Για την εφαρμογή του παρόντος κανονισμού, ως "αναγνώριση" εννοείται η πράξη με την οποία ο αρμόδιος οργανισμός του κράτους μέλους πιστοποιεί, μετά από αίτηση του ενδιαφερομένου, ότι, για την ποσότητα των κραμβόσπορων, γογγυλόσπορων ή ηλιανθόσπορων που αναφέρεται στην αίτηση, το ποσό της ενίσχυσης που θα χορηγηθεί είναι εκείνο που ισχύει την ημέρα κατάθεσης της αίτησης.
Η αναγνώριση των σπόρων πραγματοποιείται από της εισόδου τους στην επιχείρηση μεταποίησης και πριν από τη μεταποίησή τους, εκτός εάν αποφασισθεί εξαίρεση του κανόνα αυτού σύμφωνα με τη διαδικασία του άρθρου 38 του κανονισμού αριθ. 136/66/ΕΟΚ, ιδίως όσον αφορά τους σπόρους που εισέρχονται κατά τις μη εργάσιμες ημέρες.
2. Μετά από αίτηση του ενδιαφερόμενου, το κράτος μέλος προβαίνει στη αναγνώριση των σπόρων.
Το ποσό της ενίσχυσης είναι εκείνο που ισχύει την ημέρα κατά την οποία το ενδιαφερόμενο κράτος μέλος αναγνωρίζει:
- τους κραμβόσπορους, γογγυλόσπορους και ηλιανθόσπορους στο ελαιουργείο στο οποίο, μεταποιούνται, ή
- τους κραμβόσπορους και γογγυλόσπορους στην επιχείρηση παρασκευής ζωοτροφών στις οποίες ενσωματώνονται.
Ωστόσο, το ποσό της ενίσχυσης που ισχύει την ημέρα κατάθεσης της αίτησης για το σχετικό με τον "προκαθορισμό" μέρος του πιστοποιητικού που αναφέρεται στο άρθρο 4, προσαρμοσμένο σύμφωνα με το άρθρο 7, εφαρμόζεται, μετά από αίτηση του ενδιαφερόμενου, στους σπόρους που έχουν αναγνωρισθεί στο ελαιουργείο ή στην επιχείρηση παρασκευής ζωοτροφών κατά τη διάρκεια της ισχύος του σχετικού με τον "προκαθορισμό" μέρους του πιστοποιητικού.
Άρθρο 4
Καθιερώνεται κοινοτικό πιστοποιητικό αποτελούμενο από δύο μέρη, εκ των οποίων το ένα προορίζεται να παρέχει την απόδειξη ότι οι σπόροι που συγκομίσθηκαν στην Κοινότητα έχουν αναγνωρισθεί σε ελαιουργείο ή σε επιχείρηση παρασκευής ζωοτροφών και το άλλο να πιστοποιεί, κατά περίπτωση, τον προκαθορισμό του
ποσού της ενίσχυσης. Και τα δκύο μέρη του πιστοποιητικού χορηγούνται από τα κράτη μέλη σε κάθε ενδιαφερόμενο που υποβάλλει σχετική αίτηση, ανεξάρτητα από τον τόπο εγκατάστασής του στην Κοινότητα.
Άρθρο 5
Το σχετικό με τον προκαθορισμό μέρος του πιστοποιητικού που αναφέρεται στο άρθρο 4 ισχύει σε ολόκληρη την Κοινότητα.
Με την επιφύλαξη του άρθρου 8, το πιστοποιητικό εκδίδεται το απόγευμα της πρώτης εργάσιμης ημέρας μετά την ημέρα κατάθεσης της αίτησης.
Επιπλέον, η έκδοση του σχετικού με τον προκαθορισμό μέρους του πιστοποιητικού εξαρτάται από τη σύσταση ασφάλειας, η οποία εξασφαλίζει την υποχρέωση υποβολής αίτησης για αναγνώριση των σπόρων σε ελαιουργείο ή σε επιχείρηση παρασκευής ζωοτροφών που βρίσκεται εντός της Κοινότητας, κατά τη διάρκεια ισχύος του εν λόγω μέρους του πιστοποιητικού. Η ασφάλεια αυτή καταπίπτει, στο σύνολό της ή εν μέρει, αν, εντός αυτής της προθεσμίας, δεν υποβλήθηκε τέτοια αίτηση ή υποβλήθηκε για μέρος μόνο της ποσότητας.
Άρθρο 6
Το σχετικό με την αναγνώριση μέρος του πιστοποιητικού που αναφέρεται στο άρθρο 4, εκδίδεται από το κράτος μέλος στο οποίο οι σπόροι υποβλήθηκαν σε έλεγχο.
Άρθρο 7
1. Σε περίπτωση προκαθορισμού της ενίσχυσης, το ποσό της ενίσχυσης που ισχύει την ημέρα κατά την οποία υποβάλλεται η αίτηση προσαρμόζεται σε συνάρτηση:
α) με τη διαφορά ανάμεσα στην ενδεικτική τιμή που ισχύει τη ίδια μέρα και εκείνη που ισχύει την ημέρα που πραγματοποιήθηκε η αναγνώριση των σπόρων στο ελαιουργείο ή στην επιχείρηση παρασκευής ζωοτροφών, και
β) ενδεχομένως, με ένα διορθωτικό ποσό.
2. Το διορθωτικό ποσό που αναφέρεται στην παράγραφο 1 στοιχείο β), υπολογίζεται λαμβάνοντας υπόψη την τάση των τιμών των εν λόγω σπόρων στη διεθνή αγορά και, κατά περίπτωση, τη διαφορά μεταξύ των οικονομικών πλεονεκτημάτων που προκύπτουν από τη μεταποίηση των σπόρων αυτών και εκείνων που προκύπτουν από τη μεταποίηση των κυριότερων ανταγωνιστικών σπόρων.
3. Αν οι μελλοντικές τιμές της διεθνούς αγοράς δεν μπορούν να προσδιοριστούν, το διορθωτικό ποσό καθορίζεται, για τον ή τους εν λόγω μήνες, σε τέτοιο επίπεδο ώστε η ενίσχυση να ισούται με μηδέν.
Άρθρο 8
1. Σε περίπτωση ανώμαλης κατάστασης, η οποία έχει σαν αποτέλεσμα ή ενδέχεται να έχει σαν αποτέλεσμα διατάραξη της κοινοτικής αγοράς των ελαιούχων σπόρων, είναι δυνατόν να αποφασισθεί αναστολή του προκαθορισμού της ενίσχυσης για την περίοδο που είναι αναγκαία για την αποκατάσταση της ισορροπίας της αγοράς.
2. Η αναστολή που αναφέρεται στην παράγραφο 1 μπορεί να αφορά και τα σχετικά με τον προκαθορισμό μέρη των πιστοποιητικών που αναφέρονται στο άρθρο 4, για τα οποία έχει υποβληθεί αίτηση αλλά που δεν έχουν ακόμη εκδοθεί στην περίπτωση:
α) που υπάρχει τυπογραφικό λάθος στο ποσό της ενίσχυσης που δημοσιεύθηκε,
β) που ορισμένοι παράγοντες μπορούν να δημιουργήσουν στρέβλωση των νομισματικών σχέσεων μεταξύ των κρατών μελών,
και όταν αυτές οι περιπτώσεις μπορούν να δημιουργήσουν διακρίσεις μεταξύ των ενδιαφερομένων μερών.
3. Η αναστολή του προκαθορισμού αποφασίζεται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.
Εντούτοις, σε επείγουσα περίπτωση, η Επιτροπή μπορεί να αποφασίσει την αναστολή αυτή· στην περίπτωση αυτή, η αναστολή δεν μπορεί να υπερβαίνει τις πέντε ημέρες.»
3. Στο άρθρο 10, η παράγραφος 2 αντικαθίσταται από το ακόλουθο κείμενο:
«2. Η ενίσχυση καταβάλλεται στον κάτοχο του σχετικού με την αναγνώριση μέρους του πιστοποιητικού που αναφέρεται στο άρθρο 4, στο κράτος μέλος όπου οι σπόροι υποβάλλονται σε έλεγχο:
- για τους σπόρους που αναφέρονται στην παράγραφο 1 στοιχείο α), εφόσον έχει προσκομισθεί η απόδειξη της μεταποίησης,
- για τους σπόρους που αναφέρονται στην παράγραφο 1 στοιχείο β), εφόσον έχει προσκομισθεί η απόδειξη ενσωμάτωσης.
Εντούτοις, η ενίσχυση μπορεί να προκαταβληθεί μόλις πραγματοποιηθεί η αναγνώριση των σπόρων, υπό τον όρο ότι συνιστάται ασφάλεια για την μεταποίηση ή την ενσωμάτωσή τους.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1986.

Labels: 7
17
19